POZIV ZA UVRSTITEV V SEZNAM ZUNANJIH OCENJEVALCEV CMEPIUS

za program ERASMUS+, CEEPUS in druge programe ter pobude

Št. zadeve: EPL-GEN-31/21  
Št. dokumenta: EPL-GEN-31/21-5

# 1. Splošne informacije

Center RS za mobilnost in evropske programe izobraževanja in usposabljanja (v nadaljevanju CMEPIUS) izvaja naloge nacionalne agencije v programih EU na področju izobraževanja, usposabljanja in športa, naloge nacionalne kontaktne točke programa CEEPUS in drugih programov in pobud.

Osnovna predstavitev programov in možnosti je na voljo na www.cmepius.si.

Z namenom učinkovitega, kakovostnega in strokovnega upravljanja programa ter doseganje ciljev EU in drugih programov v Sloveniji, CMEPIUS objavlja poziv za zunanje ocenjevalce za obdobje 2021 – 2027.

# 2. Predmet poziva

Poziv je pripravljen z namenom vzpostavitve baze zunanjih ocenjevalcev in sicer za ocenjevanje:

1. vlog za pridobitev akreditacije Erasmus za Ključni ukrep 1 (KA1);
2. vlog projektov in končnih poročil v programu Erasmus+ (2021-2027);
3. končnih poročil v programu Erasmus+ (2014-2020);
4. vlog za sodelovanje mrež v programu CEEPUS;
5. drugih vlog.

Poziv je namenjen najširšemu krogu posameznikov s strokovnim poznavanjem različnih nivojev izobraževanja in usposabljanja v slovenskem in širšem evropskem okolju, tako formalnega, neformalnega kot priložnostnega formata ter izobraževanja in usposabljanja na področju športa.

Kandidati lahko izberejo posamezni ključni ukrep ali področje ter s tem kandidirajo za uvrstitev na seznam ocenjevalcev posameznega ukrepa oz. področja.

Delo ocenjevalcev bo obsegalo naslednje naloge:

1. ocenjevanje prejetih vlog za akreditacijo, vlog projektov in ocenjevanje končnih poročil, za aktualni program Erasmus+;
2. ocenjevanje končnih poročil za program Erasmus+ 2014-2020;
3. ocenjevanje vlog v okviru programa CEEPUS in drugih;
4. strokovno utemeljevanje podane ocene in usklajevanje ocen med posameznimi ocenjevalci;
5. obvezna udeležba na usposabljanjih in srečanjih za ocenjevalce;
6. sodelovanje pri izvedbi različnih analiz in študij v koordinaciji Nacionalne agencije.

Prijavljeni in izbrani kandidati bodo uvrščeni v seznam ocenjevalcev. Naloga ocenjevalcev je izvajanje zgoraj navedenih nalog ob upoštevanju pravil in časovnega okvirja za ocenjevanje, ki jih določata programa Erasmus+ in Nacionalna agencije.

**Pomembno: Uvrstitev v bazo ocenjevalce še ne zagotavlja izvajanja ocenjevanja vlog projektov, ocenjevanja vlog za akreditacije ter končnih poročil.**

# 3. Področja dela ocenjevalcev Program Erasmus+

**Učna mobilnost posameznikov Erasmus+ Ključni ukrep 1 (KA1):**

1. akreditacije v KA1 za področje splošnega šolskega izobraževanja, poklicnega in strokovnega izobraževanja ter splošnega izobraževanja odraslih, akreditacija konzorcijev za področje terciarnega izobraževanja (npr. KA120, KA130);
2. mobilnost osebja in učečih se na vseh zgoraj omenjenih področjih (npr. KA122, KA171) ter področju športa.

Projekti mobilnosti omogočajo izkušnjo mednarodne mobilnosti za osebje izobraževalnih organizacij in učeče se (učence, dijake, študente in odrasle učeče se). Organizacije lahko pridobijo tudi akreditacijo za večletno obdobje za bolj strateško in dolgoročno izvajanje aktivnosti.

**Sodelovanje med organizacijami in institucijami (Partnerstva za sodelovanje) Erasmus+ Ključni ukrep 2 (KA2):**

1. sodelovalna partnerstva;
2. manjša partnerstva.

Ta ukrep sodelujočim organizacijam omogoča pridobivanje izkušenj na področju mednarodnega sodelovanja in krepitev njihovih zmogljivosti, omogoča pa tudi izdelavo visokokakovostnih inovativnih rezultatov. Partnerstva so lahko različnih velikosti in obsegov in skladno s tem tudi njihove aktivnosti.

**Mreže v okviru programa CEEPUS**

Ta aktivnost je predpogoj za sodelovanje in omogoča sodelujočim organizacijam izvedbo mobilnosti posameznikov (študentov in osebja) v okviru CEEPUS programa.

# 4. Merila za izpolnjevanje pogojev

Ocenjevalci bodo izbrani na podlagi naslednjih meril (kot bodo izkazana v prijavi in življenjepisu):

* poznavanje evropskih politik in programov (preteklih in sedanjih) na relevantnem področju;
* večletne izkušnje, tudi mednarodne, na izbranem področju izobraževanja in usposabljanja ali športa;
* poznavanje nacionalnega in mednarodnega normativnega okvira, teorije in konceptov področja izobraževanja in usposabljanja ali športa;
* sposobnost opravljanja dela v angleščini in sposobnost pisanja v angleščini v primerih kadar se to izjemoma pričakuje (od izbranih ocenjevalcev se pričakuje tudi priprava utemeljitev podanih ocen v angleškem jeziku);
* napredno znanje dela z računalnikom (orodja MS Office) ter izkušnje z uporabo spletnih orodij (postopki ocenjevanja, usklajevanja ter ostala komunikacija potekajo preko spletnih baz in delovnih okolij ter elektronske pošte).

Kot dodatna prednost bodo štele izkušnje s področja:

* načrtovanja, organiziranja, vodenja in vrednotenja mednarodnih projektov;
* strateškega načrtovanja in upravljanja ter vodenja organizacij v izobraževanju in usposabljanju;
* ocenjevanja programov in/ali projektov;
* sodelovanja v nacionalnih in/ali mednarodnih organizacijah in telesih relevantnega področja;
* sodelovanja pri pripravi nacionalnih in/ali mednarodnih strokovnih in drugih publikacij (uredniško delo, pisanje strokovnih člankov in podobno).

# 5. Navzkrižje interesov

Za zagotavljanje izogibanja navzkrižja interesov in neodvisnosti ocenjevalcev pri opravljanju nalog, ki jim bodo zaupane, bodo morali ocenjevalci podpisati izjavo o izogibanju navzkrižja interesov pri svojem delu za Nacionalno agencijo.

Poleg tega ne smejo osebno sodelovati pri projektih, dejavnostih, rezultatih ipd., na katere se nanašajo naloge ocenjevanja.

Za vsako od svojih storitev bodo morali izbrani ocenjevalci zagotoviti tudi ustrezno doslednost spoštovanja zaupnosti informacij in dokumentov.

# 6. Oblika sodelovanja z ocenjevalci

Posamezna prijava bo pregledana na podlagi meril iz točke 4 tega razpisa. Nacionalna agencija bo kandidate obvestila o uvrstitvi v bazo ocenjevalcev ali o zavrnitvi njihove vloge. Izbrani kandidati so zgolj uvrščeni v bazo ocenjevalcev, k dejanskemu ocenjevanju so izbrani za vsako razpisno obdobje posebej.

Naloge iz 2 točke razpisa bodo ocenjevalci opravljali na daljavo z uporabo osebnega računalnika ter spletnih orodij, zato morajo kandidati za svoje delo zagotoviti ustrezne tehnične (z)možnosti.

# 7. Višine plačil

Višine plačil so opredeljene v internem ceniku CMEPIUS-a, ki ga potrdi Svet zavoda.

# 8. Način oddaje prijave in obvezne priloge

Razpis je po trajanju odprtega tipa. Kandidati vložijo interes kadarkoli preko obrazca:

PRIJAVNI OBRAZEC

Poleg izpolnjenega prijavnega obrazca morajo kandidati predložiti še:

- življenjepis Europass (več informacij najdete na www.europass.si), iz katerega bodo jasno razvidne zahtevane kompetence in druga pomembna znanja, ki dokazujejo ustreznost kandidat-ke/a;

- spremni dopis s podpisano izjavo, s katero potrjujejo navedene podatke v prijavnem obrazcu ter svoj interes za uvrstitev v bazo ocenjevalcev.

Življenjepis Europass in podpisan spremni dopis kandidati posredujejo na elektronski naslov ocenjevalci@cmepius.si. Spremni dopis mora biti pripravljen v PDF elektronski obliki in podpisan z veljavnim digitalnim certificiranim podpisom. Nacionalna agencija sprejema le oddane prijave preko elektronske pošte.

Za kandidate, pozvane k ocenjevanju posameznega kroga razpisov, bo organizirano obvezno usposabljanje kot je navedeno v 2. točki tega razpisa, ki bo potekalo pred ocenjevanjem projektov posameznega prijavnega roka, o čemer bodo kandidati obveščeni individualno.